|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. május 21-ei rendes ülésére**

**Tárgy:**  Javaslat az Isztambuli Egyezmény elvein alapuló kerületi cselekvési terv elfogadására

**Készítette:**

dr. Mészáros- Rajczi Andrea

aljegyző

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

A nők elleni erőszak súlyos és rendszerszintű társadalmi probléma Magyarországon, amely emberek tízezreinek életét érinti nap mint nap. Becslések szerint több mint 220 ezer nő él bántalmazó kapcsolatban, és minden második-harmadik héten egy nő életét veszti családon belüli erőszak következtében. Bár az elmúlt években történt előrelépés a jogszabályok és intézmények szintjén, az érintettek sokszor még mindig nem jutnak megfelelő segítséghez, védelemhez vagy információhoz.

Az Isztambuli Egyezmény átfogó keretet nyújt a nők elleni, valamint a családon belüli erőszak megelőzésére, az áldozatok védelmére és az elkövetők felelősségre vonására. Az Egyezményt Magyarország 2014-ben aláírta, de ratifikációja azóta sem történt meg. Ebben a helyzetben különösen fontos, hogy a helyi önkormányzatok saját hatáskörükben is tegyenek lépéseket.

Erzsébetváros Önkormányzata elkötelezett a nők elleni és családon belüli erőszak megelőzése, valamint az áldozatok támogatása mellett. A helyi cselekvési terv célja, hogy az Isztambuli Egyezmény elveire és a kerületi helyzet- és szükségletfelmérés eredményeire alapozva konkrét, célzott intézkedéseket határozzon meg. A helyi szintű beavatkozások – legyen szó megelőzésről, érzékenyítésről vagy a segítő szolgáltatások erősítéséről – kulcsszerepet játszhatnak a valódi változás elérésében.

Kérem a Tisztelt Képviselő-testületet, hogy az előterjesztést tárgyalja meg, és a mellékelt határozati javaslatokat fogadja el.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …../2025. (V.21.) határozata az Isztambuli Egyezmény értékei, céljai melletti kiállásra vonatkozóan**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy az Isztambuli Egyezményben megfogalmazottakkal egyetért, ennek érdekében a következő nyilatkozatot teszi:

* egyetért az Isztambuli Egyezmény célkitűzéseivel, és támogatja a nők elleni és kapcsolaton belüli erőszak, valamint a gyermekekkel szembeni bántalmazás minden formájának megelőzését, felszámolását, az áldozatok védelmét, valamint az elkövetők felelősségre vonását;
* saját hatáskörén belül megkezdi az Egyezmény szellemiségét tükröző intézkedések bevezetését, különös tekintettel a prevencióra, a partnerségi együttműködések kialakítására, valamint az áldozatok támogatására;
* kiemelten fontosnak tartja az érintett szektorok közötti összehangolt munkát, ezért együttműködést alakít ki civil szervezetekkel, szakemberekkel, intézményekkel, az illetékes hatóságokkal és a helyi közösségi szereplőkkel annak érdekében, hogy közösen hozzanak létre egy átfogó, biztonságot teremtő rendszert;
* **vállalja**, hogy érzékenyítő kampányokat, rendezvényeket, képzéseket és edukációs programokat indít;
* elkötelezi magát amellett, hogy az illetékes partnerekkel közösen kidolgozza és megvalósítja Erzsébetváros Önkormányzatának Cselekvési tervét az Isztambuli Egyezmény vonatkozásában, amely konkrét lépésekre, határidőkre és felelősökre épül, és rendszeres monitoring keretében értékeli annak megvalósulását;
* példát kíván mutatni más önkormányzatok számára, ösztönözve a közös fellépést a kapcsolati erőszak ellen, pártpolitikai megfontolásoktól függetlenül.

**Felelős:** Niedermüller Péter polgármester

**Határidő:** 2025. december 31.

**II.**

**Budapest Főváros VII. kerület Erzsébetváros Önkormányzata Képviselő-testületének …../2025. (V.21.) határozata az Isztambuli Egyezmény elvein alapuló kerületi cselekvési terv elkészítéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy felkéri a polgármestert az Isztambuli Egyezmény elvein alapuló kerületi cselekvési terv elkészítésére.

**Felelős:** Niedermüller Péter polgármester

**Határidő:** 2025. december 31.

Budapest, 2025. május 8.

**Niedermüller Péter**

**Polgármester**