|  |
| --- |
| **Budapest Főváros VII. kerület Erzsébetváros Önkormányzata**  **FIDESZ-KDNP Frakció** |

Iktatószám:

Napirendi pont: ….

**ELŐTERJESZTÉS**

**A Képviselő-testület 2025. május 21 - ei**

**rendes ülésére**

**Tárgy:** Javaslat a Huszár utca Ferenc pápa utcára történő átnevezésére

**Készítette:**

Benedek Zsolt

Fidesz-KDNP frakcióvezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Ferenc pápa 2025-ben bekövetkezett halálával a világ egy meghatározó erkölcsi iránytűjét veszítette el. A Szentatya élete és munkássága során kiemelkedő szerepet játszott a keresztény értékek közvetítésében, a szegények és kiszolgáltatottak védelmében, valamint a béke és nemzeti önazonosság iránti elköteleződésben.

A Fidesz–KDNP frakció meggyőződése, hogy Ferenc pápa emlékének méltó módon Erzsébetváros is adózni kívánhat, különösen annak fényében, hogy a katolikus egyházfő személyesen is járt kerületünkben.

Ferenc pápa három alkalommal is kifejezetten a magyar hívekhez fordult:

2019-ben Csíksomlyón, a magyar keresztény hagyomány legnagyobb zarándokhelyén, több százezer magyar előtt celebrált szentmisét;

2021-ben Budapesten, a Nemzetközi Eucharisztikus Kongresszus zárómiséjén személyesen vett részt;

2023. áprilisi hivatalos apostoli látogatása során három napot töltött Magyarországon, többek között Erzsébetvárosban is, ahol 2023. április 29-én a Rózsák terén, a Szent Erzsébet-templomban találkozott hajléktalanokkal, menekültekkel, családokkal.

Szavai a szolidaritásról, hitről és emberi méltóságról maradandó nyomot hagytak kerületünk közösségi emlékezetében.

A jelenlegi Huszár utca nem őriz olyan történelmi örökséget, amely az elnevezés változatlan fenntartását indokolná. Javasoljuk, hogy a név helyére Ferenc pápa utca kerüljön, ezzel is jelezve, hogy Erzsébetváros elkötelezett a keresztény-nemzeti értékek mellett, és elismeri azt a szellemi örökséget, amelyet Ferenc pápa hagyott ránk.

Ez az átnevezés:

* kifejezi tiszteletteljes főhajtásunkat egy elhunyt egyházi vezető előtt;
* erősíti Erzsébetváros közösségi identitását a hit, szolidaritás és emberség értékei mentén;
* méltó emléket állít egy történelmi erzsébetvárosi eseménynek.

Kérjük a Tisztelt Képviselő-testületet, hogy támogassa a javaslatot.

**HATÁROZATI JAVASLAT**

**Budapest Főváros VII. kerület Erzsébetváros Önkormányzatának Képviselő-testülete .../2025. (V.21.) határozata a Huszár utca Ferenc pápa utcára történő átnevezéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. támogatja, hogy a VII. kerületi Huszár utca neve Ferenc pápa utca elnevezésre változzon;
2. felkéri a polgármestert, hogy kezdeményezze a Fövárosi Közgyűlésnél a közterület átnevezését.

**Felelős:** Niedermüller Péter polgármester

**Határidő:** 2025. június 30.

Budapest, 2025. május 8.

Benedek Zsolt dr. Kosztolányi Dénes dr. Molnár Dominik Ripka András

frakcióvezető képviselő képviselő képviselő