|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2025*.* május21-ei rendes ülésére**

|  |  |
| --- | --- |
| **Tárgy:** | Javaslat az Utcáról Lakásba! Egyesülettel történő együttműködési megállapodás megkötésére |

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Az Utcáról Lakásba! Egyesület (a továbbiakban: Egyesület) 2014-ben kezdte meg működését.

Az Egyesület célja, hogy minél több közterületen élő hajléktalan ember költözhessen szociális bérlakásba. Modellprogramokat dolgoznak ki és működtetnek, amelyekben önálló lakhatást nyújtanak hajléktalan és lakhatási szegénységben élő embereknek.

Az Egyesület segítő tevékenysége során szoros együttműködésben dolgozik különböző önkormányzatokkal annak érdekében, hogy a rászorultak adekvát és célravezető módon kapjanak segítséget. E célból az Egyesület megkereste Budapest Főváros VII. kerület Erzsébetváros Önkormányzatát (a továbbiakban: Önkormányzat) is, amelyben kifejezte szándékát, hogy gyermekvédelmi szakellátásból kikerült fiatalok részére szociális, mentálhigiénés támogatást és lakhatást biztosítson önkormányzati tulajdonú ingatlanok bérbevételével. Együttműködés esetén a lakásokat azon személyeknek adják majd használatba, akik önálló lakhatásra támogatással képesek, az Egyesület segítségnyújtását elfogadják és ennek részleteit megállapodásban rögzítik. Az Egyesület a fiatalok szociális, mentálhigiénés támogatásának biztosítására évente 1.000.000,- Ft támogatási összeget szeretne kérni az Önkormányzattól.

Az Önkormányzat tulajdonában álló lakások bérbeadásáról szóló 6/2025. (II.19.) önkormányzati rendelet (a továbbiakban: Rendelet) 5. § (3) bekezdés g) pontja szociális lakhatást biztosító szervezetek részére történő bérbeadás jogcímen bérbeadásra ad lehetőséget, a 27. §-ban foglalt részletszabályok szerinti feltételekkel. A Rendelet 27. §-a az alábbiak szerint rendelkezik:

*„(1) A lakás bérbe adható*

*a) családok átmeneti otthona szolgáltatást nyújtó szervezet részére, külső férőhely biztosítására, valamint*

*b) egyéb szociális lakhatást biztosító civil szervezet részére, szociális lakhatás biztosítására.*

*(2) Az önkormányzat és a szociális lakhatást biztosító szervezetek a bérbeadás feltételeire, a bérbe*

*adható ingatlanokra, valamint a szervezetek által vállalt kötelezettségekre vonatkozóan együttműködési megállapodást köt.*

*(3) A bérleti szerződésnek tartalmaznia kell a bérbeadás célját, valamint a szociális lakhatás biztosító szervezetek kötelezettségeit a lakások rendeltetésszerű és szerződésszerű használatának biztosítására vonatkozóan.”*

A Rendelet 44. § (4) bekezdése alapján az 5. § (3) bekezdésének g) pontjában meghatározott bérbeadásra szociális lakbérmérték alkalmazásával kerülhet sor.

Fentiek megvalósítása céljából, az Egyesülettel folytatott egyeztetések alapján kiválasztásra került két önkormányzati ingatlan. Az ingatlanok bérbeadási feltételeit rögzítő bérleti szerződés megkötéséről az Egyesülettel az EVIN Nonprofit Zrt. gondoskodik, míg a szolgáltatásra vonatkozó szakmai feltételek az Önkormányzat és az Egyesület között együttműködési megállapodás keretében kerülnek meghatározásra.

Javaslom évente 1.000.000,- Ft támogatás biztosítását, valamint az alábbi lakások bérbeadását az Egyesület részére:

* 1074 Budapest VII. kerület, Barát utca 9. IV. emelet 11. szám alatt nyilvántartott lakás (hrsz.: 33627/8/A/12, alapterület: 25 m2)
* 1077 Budapest VII. kerület, Kis Diófa utca 12. fszt. 2. szám alatt nyilvántartott lakás (hrsz.: 34132, alapterület: 25 m2)

A 2025. évi támogatási összeg időarányos része az Önkormányzat 2025. évi költségvetésében a 7201 Rendkívüli önkormányzati kiadások biztosítása feladatok során rendelkezésre áll.

Kérem a tisztelt Képviselő-testületet az előterjesztés megtárgyalására és a határozati javaslat elfogadásra.

**HATÁROZATI JAVASLAT**

**Budapest Főváros VII. kerület Erzsébetváros Önkormányzata Képviselő-testületének …../2025. (V.21.) határozata az Utcáról Lakásba! Egyesülettel történő együttműködési megállapodás megkötéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy:

1. az Önkormányzat tulajdonában álló lakások bérbeadásáról szóló 6/2025. (II.19.) önkormányzati rendelet 27. §-ában foglaltak alapján együttműködési megállapodást köt az Utácáról Lakásba! Egyesülettel a határozat melléklete szerinti tartalommal.
2. az együttműködés keretében, az Önkormányzat tulajdonát képező Budapest VII. kerület Barát utca 9. IV. emelet 11. (hrsz.: 33627/8/A/12) és Kis Diófa utca 12. fszt. 2. (hrsz.: 34132) szám alatt elhelyezkedő lakáscélú ingatlanokat az Utcáról Lakásba! Egyesület részére szociális bérleti díj megfizetése mellett, határozott időre, 5 éves időtartamra (2025. június 1. - 2030. május 31.) bérbeadja azzal, hogy a lakbér mértékét a önkormányzat tulajdonában álló lakások bérbeadásáról szóló 6/2025. (II.19.) önkormányzati rendeletben foglaltaknak megfelelően kell megállapítani.
3. az együttműködés keretében évente 1.000.000,- Ft összeggel támogatja az Utcáról Lakásba! Egyesületet, amely összeg 2025. évi időarányos részét az Önkormányzat 2025. évi költségvetéséről szóló 5/2025. (II. 19.) önkormányzati rendelet 7201 Rendkívüli önkormányzati kiadások biztosítása feladatok soráról biztosít.
4. felhatalmazza a Polgármestert az 1. pontban foglalt megállapodás aláírására.
5. felkéri az EVIN Nonprofit Zrt.vezérigazgatóját a 2. pont szerinti ingatlanokra vonatkozó bérleti szerződések megkötésére a Utcáról Lakásba! Egyesülettel.

**Felelős:** 1., 2., 3. és 4. pont tekintetébenNiedermüller Péter polgármester

5. pont tekintetében dr. Halmai Gyula EVIN Nonprofit Zrt. vezérigazgató

**Határidő**: 1., 2. és 3. pont tekintetében: 2025. május 21.

4. pont tekintetében: 2025. június 1.

5. pont tekintetében: 2025. június 1.

Budapest, 2025. április 28.

Niedermüller Péter

polgármester

Előterjesztés mellékletei:

1. melléklet: Utcáról Lakásba! Egyesület együttműködési kérése

2. melléklet: Utcáról Lakásba! Egyesület együttműködési kérés kiegészítése

3. melléklet: 1074 Budapest, Barát utca 9. IV. em.11. tulajdoni lap

4. melléklet: 1077 Budapest, Kis Diófa utca 12. fszt. 2. tulajdoni lap

5. melléklet: Utcáról Lakásba! Egyesület nyilvántartási adatai

Határozati javaslat melléklete:

Utcáról Lakásba! Egyesület együttműködési megállapodás