|  |
| --- |
| **Budapest Főváros VII. kerület Erzsébetváros Önkormányzata**  **dr. Halmai Gyula EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság vezérigazgatója** |

Iktatószám:

Napirendi pont: ….

Előterjesztve: Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2025. május 21 - ei**

**rendes ülésére**

|  |  |
| --- | --- |
| **Tárgy:** | Javaslat tulajdonosi döntés meghozatalára az EVIN Nonprofit Zrt. 2025. évre vonatkozó parkolás-üzemeltetési feladatok ellátására létrejött Közszolgáltatási Szerződés módosításának tárgyában |

**Készítette:**

dr. Halmai Gyula

EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság vezérigazgatója

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozat elfogadásához egyszerű szavazattöbbség szükséges.**

**Tisztelt Képviselő-testület!**

Budapest Főváros VII. kerület Erzsébetváros Önkormányzata (a továbbiakban: Önkormányzat) a Képviselő-testület 114/2020. (II.28.) határozata értelmében (előterjesztés 1. számú melléklete) az EVIN Erzsébetvárosi Ingatlangazdálkodási Nonprofit Zártkörűen Működő Részvénytársaságot (a továbbiakban: EVIN Nonprofit Zrt., Társaság vagy Közszolgáltató) bízta meg a helyi közutakon, a helyi önkormányzat tulajdonában álló közforgalom elől el nem zárt magánutakon, valamint tereken, parkokban és egyéb közterületeken közúti járművel történő várakozási (parkolási) közszolgáltatási feladatok ellátásával.

A parkolás-üzemeltetési feladatok ellátására Felek között közszolgáltatási szerződés (előterjesztés 2. számú melléklete) van érvényben, mely a Képviselő-testület 127/2024. (IV.24.) határozatán (előterjesztés 3. számú melléklete) alapul.

Az EVIN Nonprofit Zrt. a parkolás-üzemeltetési közszolgáltatási feladatok ellátásáért díjazásra, ellenszolgáltatásra jogosult, melynek keretösszegét Felek a Társaság tárgyévre szóló, Önkormányzat által elfogadott üzleti tervében (előterjesztés 4. számú melléklete) foglaltak szerint állapítják meg, majd azokat a a közszolgáltatási szerződésben rögzítik.

A közszolgáltatási szerződés a 6.5.1. pontja szerint a „…az Előirányzott Ellentételezést végleges formában az Önkormányzat Képviselő-testülete hagyja jóvá az Üzleti Terv elfogadásával…”. A Társaság 2025. évi üzleti terve a Képviselő-testület 305/2024. (XI.05.) határozatával elfogadásra került (előterjesztés 5. számú melléklete).

Az EVIN Nonprofit Zrt. 2024. október 31-én készült 2025. évi üzleti tervében a parkolási közszolgáltatás 2025. évi költségeinek ellentételezése nem tartalmazta a 2024. évi költségelőirányzaton felül felmerült, jellemzően a parkolási rendszer üzemeltetésével, karbantartással és bérköltséggel összefüggő 2024. évi többletköltségeket, valamint a 2024. december havi elszámolás alapján áthúzódó költségeket. Ezeknek a kiadásoknak a fedezete Budapest Főváros VII. Kerület Erzsébetváros Önkormányzata 2025. évi költségvetéséről szóló 5/2025. (II.19.) önkormányzati rendeletében részben biztosítva van. További 51.862 ezer Ft előirányzat biztosítását a határozati javaslat 1. pontja szerint javasolom.

Fentiekre figyelemmel az EVIN Nonprofit Zrt. jóváhagyásra előterjeszti a 2025*.* évre vonatkozóközszolgáltatási szerződés módosítását.

A Képviselő-testület a Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. Kerület Erzsébetváros Önkormányzatát megillető tulajdonosi jogok gyakorlása és a tulajdonában álló vagyonnal való gazdálkodás szabályairól szóló 11/2012. (III.26.) önkormányzati rendeletének 5. § (2) bekezdése alapján jogosult dönteni.

*„(2) A Képviselő-testület gyakorolja a tulajdonosi jogokat*

1. *a nettó ötvenmillió forint forgalmi értéket meghaladó vagyonelemről, vagy vagyonösszességről – a továbbiakban együtt: vagyonról – rendelkező döntések (tulajdonjog átruházás, bármilyen jogcímen történő hasznosítás, vagyonkezelésbe adás, haszonélvezeti jog alapítása, valamint minden más, nem nevesített jogcímen történő tulajdonosi joggyakorlás, ide nem értve a 24. § (2) bekezdése szerinti ún. nem nevesített tulajdonosi nyilatkozatok megtételét) esetében;”*

Fentiekre tekintettel kérem a tisztelt Képviselő-testületet az előterjesztés megtárgyalására és az alábbi határozat elfogadására.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének …/2025. (V.21.) határozata az EVIN Nonprofit Zrt. 2025. évre vonatkozó parkolás-üzemeltetési feladatok ellátására létrejött Közszolgáltatási Szerződés módosításának jóváhagyása tárgyában**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy

1. a parkolás-üzemeltetési feladatok ellátására létrejött Közszolgáltatási Szerződés keretében a 2024. évi költségelőirányzaton felül felmerült hiányzó fedezet biztosítása érdekében a 2025. évi költségvetésben a „7201 Központilag kezelt ágazati feladatok” cím Veszélyhelyzet tartalék kerete előirányzatot 50.000 ezer Ft-tal, a Rendkívüli önkormányzati kiadások biztosítása tartalék előirányzatot 1.862 ezer Ft-tal csökkenti, ezzel egyidejűleg az „5210 Parkolásüzemeltetési feladatok” címen a parkolásüzemeltetési tevékenység kiadási előirányzatot 51.862 ezer Ft-tal megemeli.
2. az EVIN Nonprofit Zrt. 2025. évre vonatkozó parkolás-üzemeltetési feladatok ellátására létrejött Közszolgáltatási Szerződését a határozat mellékletét képező tartalommal jóváhagyja azzal, hogy a 2025. évre előirányzott ellentételezés összege bruttó 1.759.076.328,- Ft, amely tartalmazza a 2024. évi ellentételezés keretösszegén felül felmerült, 2025. évben elszámolható többletköltségeket bruttó 51.861.788,- Ft összegben, valamint a 2024. december havi elszámolás alapján áthúzódó költségeket bruttó 31.571.540,- Ft összegben.
3. felkéri a Polgármestert a határozat mellékletét képező módosított közszolgáltatási szerződés aláírására.

**Felelős:** Niedermüller Péter polgármester

**Határidő:** 1. és 2. pont tekintetében 2025. május 21.

3. pont tekintetében 2025. május 31.

Budapest, 2025. május 5.

dr. Halmai Gyula

EVIN Erzsébetvárosi Ingatlangazdálkodási Nonprofit Zártkörűen Működő Részvénytársaság vezérigazgatója

Előterjesztés mellékletek:

1. számú melléklet – Képviselő-testület 114/2020. (II.28.) határozata
2. számú melléklet – EVIN Parkolási közszolgáltatási szerződés (6. számú módosítás)
3. számú melléklet – Képviselő-testület 127/2024. (VI.24.) határozata
4. számú melléklet – EVIN 2025. évi üzleti terve
5. számú melléklet – Képviselő-testület 305/2024. (XI.05.) határozata

Határozati javaslat melléklet:

* parkolás-üzemeltetési feladatok ellátására létrejött Közszolgáltatási Szerződés 7. számú módosítása