|  |
| --- |
| **Budapest Főváros VII. kerület Erzsébetváros Önkormányzata**  **Niedermüller Péter polgármester** |

Iktatószám:

Napirendi pont: ….

Előterjesztve: Művelődési, Kulturális és Szociális Bizottság

Pénzügyi és Kerületfejlesztési Bizottság

**ELŐTERJESZTÉS**

**A Képviselő-testület 2025. május 21 - ei**

**rendes ülésére**

**Tárgy:**  Döntés az Erzsébetvárosi Zsidó Örökségért Alapítvány 2023. szeptember 1. – 2024. december 31. időszak szakmai beszámolójának elfogadásáról és támogatási kérelméről, valamint a közhasznú jogállás megszerzéséhez szükséges hozzájárulásról

**Készítette:**

Gyuris Gabriella

irodavezető

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Képviselő-testület!**

**I.**

Budapest Főváros VII. kerület Erzsébetváros Önkormányzata a Képviselő-testület 249/2023. (VII.12.) (előterjesztés 1. melléklete) határozata értelmében együttműködési megállapodást kötött az Erzsébetvárosi Zsidó Örökségért Alapítvánnyal (a továbbiakban: Alapítvány), amely a Képviselő-testület 35/2024. (II.21.) (előterjesztés 2. melléklete) határozata alapján 2024. december 31-éig meghosszabbításra került 160.000.000,- Ft-ban megállapított támogatási összeggel. Az egységes szerkezetbe foglalt együttműködési megállapodás az előterjesztés 3. mellékletét képezi.

A megállapodás keretében az Alapítvány a következő feladatokat vállalja:

1. az erzsébetvárosi zsidó kulturális örökség védelme, a helyi közművelődési tevékenység támogatása, valamint a zsidó kultúra fenntartása és helyi tradícióik ápolása, az ismeretterjesztés érdekében programokat, rendezvényeket szervez, kiadványokat készít.
2. az Alapítvány gondoskodik az Erzsébetvárosi Zsidó Történeti Tár folyamatos működéséről, a fenti célok érdekében megvalósuló programok biztosításáról, az Erzsébetvárosi Zsidó Történeti Tárban kialakított, a pesti zsidóság egykori életét bemutató állandó kiállítás megtekinthetőségéről.
3. az Alapítvány tevékenysége során együttműködik a kerületi zsidó kulturális és vallási szervezetekkel, a kerületi iskolákkal a zsidó kulturális hagyományok ápolása és bemutatása érdekében.

A 2023. szeptember 1. – 2024. december 31. időszakra nyújtott 160.000.000,- Ft összegű támogatás felhasználásáról az Alapítványnak a tárgyévet követő január 31. napjáig kell elszámolnia, a szakmai beszámoló elfogadásáról a Képviselő-testület jogosult dönteni. A pénzügyi elszámolást a Humánszolgáltató Iroda megvizsgálta és elfogadta.

Az Alapítvány 2023. szeptember 1. – 2024. december 31. időszakra benyújtott szakmai beszámolója a határozati javaslat 1. mellékletét képezi, mely tartalmazza a megállapodásban vállalt feladatok megvalósításának bemutatását.

A beszámoló tartalmazza, hogy az Alapítvány kapcsolatba lépett a kerületi zsidó kulturális és vallási szervezetekkel, iskolákkal. Az Alapítvány 2023. őszén felvételt nyert a Zsidó Közösségi Fórum Szövetségbe, amely huszonkét zsidó civil szervezet együttműködési tere. Az Alapítvány munkatársai rendszeresen egyeztetnek, közös programokat szerveznek a szövetség tagjaival. Olyan kulturális programokat, ahol a kerület zsidó és nem zsidó polgárainak kulturális szórakozási lehetőséget nyújtanak. A kiemelt programok és események az előterjesztés mellékletét képző részletes beszámolóban megtalálhatóak. Az Alapítvány folyamatosan működteti az Erzsébetvárosi Zsidó Történeti Tárat. Délelőttönként iskolás csoportok érkeznek a történeti tárba rendhagyó történelemórák keretében.

A benyújtott szakmai beszámolóban foglaltak alapján a megállapodásban vállaltak a támogatási időszakban teljesültek.

A pénzügyi elszámolások alapján a 160.000.000,- Ft összegű támogatásból 131.912.732,- Ft került felhasználásra, a fel nem használt 28.087.268 Ft-ot az Alapítvány az Önkormányzat számlájára visszautalta.

Budapest Főváros VII. kerület Erzsébetváros Önkormányzata a Képviselő-testület 323/2024. (XII.11.) (előterjesztés 4. melléklete) határozata értelmében újabb együttműködési megállapodást (előterjesztés 5. melléklete) kötött az Erzsébetvárosi Zsidó Örökségért Alapítvánnyal 2025. január 1. – 2025 december 31. időszakra vonatkozóan. Az Önkormányzat által nyújtott támogatás összege 144.525.000,- Ft.

Az Alapítvány kuratóriumi elnöke Heisler András támogatás iránti kérelemmel (előterjesztés 6. melléklet) fordult Önkormányzatunkhoz, melyben kifejtette, hogy az Alapítvány igyekszik a Csányi utca 5. szám alatti épületet a jó gazda gondosságával kezelni. Az épület karbantartásával és fejlesztésével kapcsolatos feladatok elvégzésére kérnek támogatást, amelyek kiemelten fontosak, de finanszírozásukra a működési költségeken belül nincs forrás. Ezek a feladatok a ház hűtését és fűtését ellátó hőszivattyús berendezés javítása, a megrendezésre kerülő programok akusztikai élményét javító hangtechnikai eszköz beszerzése, az átrium színpadi világításához szükséges világítótestek és azok rögzítéséhez szükséges kellékek beszerzése, épületfelügyeleti rendszer újrainstallálása, az épület átrium részének sötétítése, tekintettel arra, hogy a teljes kapacitással működő hőszivattyús berendezések sem tudják lehűteni a nyári időszakban. A tervezett költségeket az alábbi táblázat tartalmazza, a költségekhez tartozó árajánlatok a támogatási kérelem mellékletét képezik.

|  |  |  |
| --- | --- | --- |
|  | **Megnevezés** | **Tervezett költség** |
| 1. | Daikin (hőszivattyús) készülék javítása | 3.098.185,- Ft |
| 2. | Hangosítás | 1.738.000,- Ft |
| 3. | Színpadi világítás | 800.000,- Ft |
| 4. | Épületfelügyeleti rendszer | 2.000.000,- Ft |
| 5. | Átrium sötétítése | 19.584.948,- Ft |
|  | **Összesen** | **27.221.133,- Ft** |

Az igényelt támogatás összesen: **27.200.000,- Ft.**

A Képviselő-testület hatáskörét a Magyarország helyi önkormányzatairól szóló 2011. évi CLXXXIX. törvény 42. § 4. pontja állapítja meg.

**II.**

Az Alapítvány kuratóriumának elnöke, Heisler András kérelmet nyújtott be (előterjesztés 7. melléklete) az Alapítvány közhasznú jogállásának megszerzéséhez szükséges testületi hozzájárulás érdekében. Az Alapítvány a közhasznú jogállás megszerzéséhez szükséges törvényi feltételeknek megfelel, a 2025. évben közhasznú szervezetté minősíthető, tekintettel arra, hogy közhasznú tevékenységet folytat, vezető tisztségviselőinél nem állnak fenn összeférhetetlenségi körülmények, önkénteseket foglalkoztat, felügyelő bizottsággal rendelkezik, illetve a 2023. és a 2024. két lezárt üzleti év beszámolója, illetve közhasznúsági melléklete alapján igazolni tudja, hogy megfelelő erőforrással és megfelelő társadalmi támogatottsággal rendelkezik.

Az Alapítvány számára kiemelt fontosságú és számos előnnyel jár a közhasznú jogállás megszerzése. A közhasznú minősítés által lehetőség nyílik közszolgáltatási szerződés megkötésére, valamint a jelenleginél kedvezőbb adójogi szabályok alapján működhet tovább az Alapítvány. A közhasznú jogállás megszerzése érdekében született kuratóriumi döntést tartalmazó jegyzőkönyv az előterjesztés 8. mellékletét képezi.

Fentiekre tekintettel a kuratórium elnökének kérelmét támogatom.

A Képviselő-testület 275/2018. (IX.07.) határozatával úgy döntött, hogy az Alapítvánnyal kapcsolatos alapítói döntések meghozatalában az ERÖMŰVHÁZ Nonprofit Kft.-vel – mint alapítóval – együttdöntési jog illeti meg (előterjesztés 9. melléklete).Az alapító elnevezése 2025. február 19. napjától KULT7 Erzsébetváros Nonprofit Kft.-re módosult.

Kérem a tisztelt Képviselő-testületet az előterjesztés megtárgyalására és a határozati javaslatok elfogadására.

**Határozati javaslatok**

**I.**

**Budapest Főváros VII. kerület Erzsébetváros Önkormányzata Képviselő-testületének …../2025. (V.21.) határozata a Erzsébetvárosi Zsidó Örökségért Alapítvány együttműködési megállapodás alapján benyújtott szakmai beszámolójának elfogadásáról**

Budapest Főváros VII. Kerület Erzsébetváros Önkormányzatának Képviselő-testülete úgy dönt, hogy az Erzsébetvárosi Zsidó Örökségért Alapítvány (székhelye: 1077 Budapest Csányi utca 5., nyilvántartási szám: 01-01-0012717, adószám: 19102904-1-42, képviseli: Heisler András kuratóriumi elnök) együttműködési megállapodás alapján benyújtott 2023. szeptember 1. -2024. december 31. időszakra vonatkozó, a határozat 1. mellékletét képező szakmai beszámolóját elfogadja.

**Felelős**: Niedermüller Péter polgármester

**Határidő**: 2025. május 21.

**II.**

**Budapest Főváros VII. kerület Erzsébetváros Önkormányzata Képviselő-testületének …../2025. (V.21.) határozata az Erzsébetvárosi Zsidó Örökségért Alapítvány támogatásáról**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. 27.200.000,- Ft összegű vissza nem térítendő támogatási nyújt az Erzsébetvárosi Zsidó Örökségért Alapítvány (székhelye: 1077 Budapest Csányi utca 5., nyilvántartási szám: 01-01-0012717, adószám: 19102904-1-42, képviseli: Heisler András kuratóriumi elnök) részére a Csányi utca 5. szám alatti épület karbantartási és fejlesztési feladatainak megvalósítására. A támogatás felhasználásának határideje: 2025. december 31.
2. a támogatás fedezetét 5.636.185,- Ft összegben a 2025. évi költségvetés 6105 Ellátási szerződések alapján nyújtott támogatások és egyéb működési célú támogatások államháztartáson kívülre előirányzat, 21.563.815,- Ft összegben a 6110 Egyéb felhalmozási célú támogatások államháztartáson kívülre biztosítja.
3. felhatalmazza a Polgármestert a támogatási szerződés aláírására.

**Felelős:** Niedermüller Péter polgármester

**Határidő**: 1. és 2. pont: 2025. május 21.

3. pont: 2025. június 20.

**III.**

**Budapest Főváros VII. kerület Erzsébetváros Önkormányzata Képviselő-testületének …../2025. (V.21.) határozata az Erzsébetvárosi Zsidó Örökségért Alapítvány közhasznú jogállásának megszerzéséről**

Budapest Főváros VII. kerület Erzsébetváros Önkormányzatának Képviselő-testülete úgy dönt, hogy

1. hozzájárul az Erzsébetvárosi Zsidó Örökségért Alapítvány(székhelye: 1077 Budapest, Csányi utca 5., nyilvántartási szám: 01-01-0012717, adószám: 19102904-1-42, képviseli: Heisler András kuratóriumi elnök) közhasznúsági nyilvántartásba vétel iránti kérelme benyújtásához.
2. felkéri az alapító KULT7 Erzsébetváros Nonprofit Kft. (cégjegyzékszám: 01-09-989563, székhelye: 1075 Budapest, Király utca 11., adószám: 24081203-2-42, képviseli: Gálvölgyi Dóra ügyvezető) ügyvezetőjét a szükséges intézkedések megtételére.
3. felkéri az Erzsébetvárosi Zsidó Örökségért Alapítvány kuratóriumi elnökét, hogy a közhasznú jogállás megszerzéséről értesítse a Polgármestert.

**Felelős**: 1. pont tekintetében Niedermüller Péter polgármester

2. pont tekintetében: Gálvölgyi Dóra a KULT7 Erzsébetváros Nonprofit Kft. ügyvezetője

3. pont tekintetében: Heisler András az Erzsébetvárosi Zsidó Örökségért Alapítvány elnöke

**Határidő**: 1. pont tekintetében: 2025. május 21.

1. pont tekintetében: 2025. június 30.
2. pont tekintetében: határozat kézhezvételétől számított 30 nap

Budapest, 2025. április 28.

Niedermüller Péter

polgármester

Előterjesztés mellékletei:

1. melléklet: 249/2023. (VII.12.) Képviselő-testületi határozat
2. melléklet: 35/2024. (II.21.) Képviselő-testületi határozat
3. melléklet: Együttműködési megállapodás egységes szerkezetben
4. melléklet 323/2024. (XII.12.) Képviselő-testületi határozat
5. melléklet Együttműködési megállapodás
6. melléklet: Erzsébetvárosi Zsidó Örökségért Alapítvány kérelme
7. melléklet: Kérelem közhasznú jogállás megszerzéséhez
8. melléklet: Jegyzőkönyv kuratóriumi ülésről
9. melléklet: 275/2018. (IX.07.) Képviselő-testületi határozat

Határozati javaslat melléklete:

1. melléklet: Erzsébetvárosi Zsidó Örökségért Alapítvány 2023. szeptember 1.-2024. december 31. közötti időszakra vonatkozó szakmai beszámolója